Anglishtja, gjuhë e detyruar në të gjitha nivelet e arsimit shqiptar
Rreth 70 për qind e fëmijëve shqiptarë që nga mosha 9 vjeç e klasave fillore po mësojnë anglishten
Gjuha angleze është vendosur këtë vit shkollor në qendër të përparësive të sistemit shkollor shqiptar, duke u vlerësuar nga drejtuesit e arsimit si një mjet i domosdoshëm në përgatitjen e nxënësve. Anglishtja është zyrtarisht sivjet gjuhë e huaj e detyruar edhe për klasat e 3 dhe 4 të shkollës fillore, dhe vijon të mësohet paralel me gjuhën shqipe dhe letërsinë që në moshë të vogël. Kombe të cilët anglishten e kanë vënë prioritet arsimor para 20 apo 25 vitesh, sot janë jashtëzakonisht të zhvilluara dhe kanë thithur qindra miliarda dollarë investime. - thotë Genc Pollo, ministër i arsimit. Statistikat tregojnë se rreth 70 për qind e fëmijëve shqiptarë po studojnë aktualisht gjuhën angleze në shkollat publike, dhe vetëm 30 për qind mësojnë gjuhë të tjera si frëngjisht dhe italisht. – thotë mësuesja e anglishtes, Merita Topalli. Zgjerimi i anglishtes në shkollat shqiptare, pohojnë ekspertët, do të rritë cilësinë e librave dhe metodikave me konkurrimin për herë të parë midis teksteve të shtëpive të huaja botuese, britanike, amerikane dhe atyre vendase. Kjo besohet nga specialistët e arsimit se është baza e përvetësimit të shkencave dhe njohurive të reja që e afrojnë rininë shqiptare me botën e zhvilluar. - thotë drejtoresha Vojsava Mjolli, e shkollës "Mihal Grameno". Futja gjerësisht e gjuhës angleze në të gjitha nivelet e shkollës shqiptare që nga klasa 3 fillore e deri në Universitet zgjeron më tej edhe tregun e mësuesisë për këtë gjuhë, madje ka edhe një propozim për rritjen e pagave të mësuesve të anglishtes, matematikës dhe informatikës për t'i nxitur më tej në punën e tyre. - thotë ministri i arsimit, Genc Pollo. Vëzhgues të jetës ekonomike e sociale të Shqipërisë e kanë vlerësuar këtë nismë në arsimin shqiptar, ku krahas shtimit të madh të numrit të anglisht-folësve, do të rritet edhe përgatitja e brezave për shkollim më të mirë, studime dhe zhvillim të vendit./al/